CELEX: 32005D1122(01)
Language: hr
Date: 2001-12-29 00:00:00
Title: Pravila o javnom pristupu dokumentima Europskog parlamenta Odluka Predsjedništva od 28. studenoga 2001.

01/Sv. 005
            
            
               HR
            
            
               Službeni list Europske unije
            
            
               84
            
         32005D1122(01)
   
               C 289/6
            
            
               SLUŽBENI LIST EUROPSKE UNIJE
            
            
               26.09.2005.
            
         
      PRAVILA O JAVNOM PRISTUPU DOKUMENTIMA EUROPSKOG PARLAMENTA
   
   Odluka Predsjedništva od 28. studenoga 2001. (1)
       (2)
       (3)
   
   2005/C 289/06
   PREDSJEDNIŠTVO,
   uzimajući u obzir članak 255. stavke 2. i 3. Ugovora o EZ-u,
   uzimajući u obzir Uredbu (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije, a posebno njezine članke 11., 12. i 18.,
   uzimajući u obzir članak 22. stavke 2. i 11., članak 96. stavak 1., članak 97. i dodatak VII. Poslovnika,
   budući da su opća načela koja određuju pristup dokumentima bila utvrđena, u skladu s člankom 255. stavkom 2. Ugovora o Europskoj zajednici, Uredbom (EZ) br. 1049/2001 Europskog parlamenta i Vijeća od 30. svibnja 2001.;
   budući da je prema članku 255. stavku 3. Ugovora o EZ-u i članku 18. stavku 1. Uredbe (EZ) br. 1049/2001 Europski parlament donio svoj Poslovnik Odlukom od 13. studenoga 2001.;
   budući da u skladu s člankom 97. stavcima 2., 3. i 4. Poslovnika, Predsjedništvo donosi pravila o uspostavljanju registra dokumenata, kako bi utvrdio postupak za pristup i odredila tijela odgovorna za rukovanje tim dokumentima;
   budući da su Odluke Predsjedništva od 10. srpnja 1997. o javnom pristupu dokumentima Europskog parlamenta i od 17. travnja 1998. o sustavu naknada za izdavanje dokumenata, stavljene izvan snage Odlukom Europskog parlamenta od 13. studenoga 2001.;
   budući da se mjere koje se odnose na sustav naknada za izdavanje dokumenata moraju uskladiti s odredbama članka 10. Uredbe (EZ) br. 1049/2001 kako bi se odredili dodatni troškovi koje podnositelj zahtjeva mora platiti za izdavanje jako velikih dokumenata;
   budući da mjere koje se odnose na primjenu registra dokumenata Europskog parlamenta trebaju biti spojene u jednu odluku kako bi se građanima omogućila transparentnost,
   OVIME ODLUČUJE:
   GLAVA I.
   
      REGISTAR DOKUMENATA
   
   Članak1.
   Uspostavljanje
   1.   U skladu s člankom 11. stavkom 2. Uredbe (EZ) br. 1049/2001 i člankom 97. stavkom 3. Poslovnika, Europski parlament uspostavlja registar dokumenata.
   2.   Tako uspostavljen registar dokumenata sadržava upućivanja na dokumente koje je sastavio ili primio Europski parlament nakon dana na koji je Uredba (EZ) br. 1049/2001 postala primjenjiva (4).
   3.   Upućivanja predstavljaju „identifikacijske oznake dokumenta” što uključuje ne samo podatke propisane člankom 11. stavkom 2. Uredbe (EZ) br. 1049/2001 nego i, koliko je to moguće, upućivanja koja omogućuju prepoznavanje tijela iz kojeg potječe svaki dokument, dostupne jezike, status i kategoriju dokumenta i mjesto pohrane dokumenta.
   Članak 2.
   Ciljevi
   Registar dokumenata strukturiran je tako da omogućuje:
   
               —
            
            
               uporabu jedinstvenog referentnog sustava,
            
         
               —
            
            
               izravan pristup dokumentima, posebno zakonodavnim dokumentima, u elektroničkom obliku,
            
         
               —
            
            
               identifikaciju dokumenata kojima nije moguće pristupiti elektroničkim putem,
            
         
               —
            
            
               pretraživanje dokumenata koje podnositelji zahtjeva nisu na odgovarajući način identificirali,
            
         
               —
            
            
               identifikaciju dokumenata u odnosu na koje postoje ograničenja javnog pristupa predviđena člancima 4. i 9. Uredbe (EZ) br. 1049/2001,
            
         
               —
            
            
               upisivanje povjerljivih dokumenata, u skladu s ograničenjima utvrđenima u članku 9. gore navedene Uredbe.
            
         Članak 3.
   Postupak
   Odjel nadležan za upravljanje registrom dokumenata:
   
               —
            
            
               prati upisivanje dokumenata koje je sastavio ili usvojio Europski parlament,
            
         
               —
            
            
               zaprima zahtjeve za pristup u pisanom ili elektroničkom obliku te vodi kalendar kako bi se osiguralo poštovanje roka za odgovor od 15 radnih dana,
            
         
               —
            
            
               šalje potvrdu o primitku,
            
         
               —
            
            
               pomaže podnositeljima zahtjeva pri razjašnjavanju sadržaja njihovih zahtjeva,
            
         
               —
            
            
               pomaže podnositeljima zahtjeva pri pristupu već objavljenim dokumentima,
            
         
               —
            
            
               prosljeđuje zahtjeve za pristup nadležnim službama ili ovlaštenim osobama kada se zahtjev odnosi na dokumente koji se ne nalaze u registru ili dokument koji podliježe ograničenjima predviđenima člancima 4. i 9. Uredbe (EZ) br. 1049/2001,
            
         
               —
            
            
               pregovaraju s podnositeljima zahtjeva kada se zahtjevi odnose na opsežne ili složene dokumente.
            
         Članak 4.
   Upisivanje dokumenata
   1.   Svaki dokument koji sastavi Europski parlament upisuje se u registar dokumenata što je prije moguće. Glavni tajnik usvaja interne provedbene mjere kako bi se osiguralo upisivanje svih dokumenata koje sastavi Europski parlament.
   2.   Dokumenti Europskog parlamenta, kako je predviđeno člankom 97. stavkom 2. Poslovnika Europskog parlamenta, upisuju se u registar dokumenata pod nadležnošću tijela ili službe koja je izdavatelj dokumenta.
   3.   Dokumenti sastavljeni zakonodavnim postupkom ili za potrebe djelovanja parlamenta unose se u registar čim budu izneseni ili objavljeni.
   4.   Ostali dokumenti, koji su u okviru ovlasti administrativnih službi Tajništva Europskog parlamenta, koliko je moguće, unose se u registar odmah po odobrenju službe iz koje potječe taj dokument.
   5.   Svaki dokument koji Europski parlament primi od treće strane u smislu članka 3. Uredbe (EZ) br. 1049/2001 prosljeđuje se putem Dostavne službe Odjelu javnog registra dokumenata koji ga upisuje, osim ako se radi o osjetljivom dokumentu u smislu članka 9. gore navedene Uredbe u odnosu na koje je obvezno poštovanje vremenskih ograničenja propisanih tim člankom.
   Članak 5.
   Izravno dostupni dokumenti
   1.   Svi dokumenti koje Europski parlament sastavi ili primi u okviru zakonodavnog postupka moraju biti dostupni građanima u elektroničkom obliku, podložno ograničenima utvrđenim u člancima 4. i 9. Uredbe (EZ) br. 1049/2001.
   2.   U skladu s navedenim, Europski parlament dopušta pristup svim zakonodavnim dokumentima preko registra kako bi se građanima omogućio pristup cjelovitim tekstovima dokumenata.
   3.   Europski parlament čini registar elektronički dostupnim na internetskoj stranici Europarl te osigurava on-line pomoć građanima u vezi s postupkom podnošenja zahtjeva za pristup dokumentima.
   4.   Ostalim se dokumentima, posebno dokumentima u vezi s izradom politike ili strategije, koliko je moguće, omogućuje izravan pristup.
   5.   Kategorije dokumenata koji su izravno dostupni navedeni su na listi koju je usvojio Europski parlament i koja se prilaže njegovom Poslovniku. Dokumenti koji nisu navedeni na listi dostupni su na pisani zahtjev.
   Članak 6.
   Dokumenti dostupni na zahtjev
   1.   Dokumentima koje Europski parlament sastavi ili primi izvan zakonodavnog postupka, omogućuje se, koliko je moguće, izravan pristup građanima pomoću registra, podložno ograničenjima utvrđenim u člancima 4. i 9. Uredbe (EZ) br. 1049/2001.
   2.   Kad upisivanje dokumenta u registar dokumenata ne dopušta izravan pristup cjelovitom tekstu, bilo zato što dokument nije dostupan u elektroničkom obliku ili zbog izuzetaka predviđenih člancima 4. i 9. Uredbe (EZ) br. 1049/2001, podnositelj zahtjeva može zatražiti pristup dokumentu pisanim putem ili koristeći elektronički obrazac dostupan na internetskoj stranici Europarl. Europski parlament može ili odobriti pristup dokumentu ili navesti razlog za njegovo potpuno ili djelomično odbijanje u pisanom obliku.
   3.   Dokumentima, koje je Europski parlament sastavio ili primio prije stupanja na snagu Uredbe (EZ) br. 1049/2001 i koji stoga nisu dostupni u registru dokumenata, moguć je pristup na temelju pisanog zahtjeva, podložno ograničenjima utvrđenim u člancima 4. i 9. gore navedene Uredbe.
   Članak 7.
   Pohrana dokumenata
   1.   Svi dokumenti se čuvaju u arhivima baze podataka registra dokumenata. Ova baza podataka uključuje sve dokumente koje je sastavio Europski parlament. Kopija podataka i dokumenata prosljeđuje se povijesnim arhivima Europskog parlamenta (CARDOC).
   2.   Dok baza podataka odgovorna za arhiviranje dokumenata koje treba unijeti u registar ne postane operativna, službe odgovorne za registar koriste postojeće sustave i baze podataka Europskog parlamenta i ograničavaju se na uspostavljanje veza s potonjima kako bi pribavile potrebne podatke i učinile dostupnim cjelovite tekstove dokumenata.
   GLAVA II.
   
      POČETNI ZAHTJEVI
   
   Članak 8.
   Podnošenje početnog zahtjeva
   1.   Zahtjevi za pristup dokumentima Europskog parlamenta podnose se u pisanom ili elektroničkom obliku na jednom od jezika navedenih u članku 314. Ugovora o EZ-u.
   2.   Zahtjevi moraju biti dovoljno precizni i uključivati ime i adresu podnositelja zahtjeva te informacije koje su potrebne da se identificira traženi dokument ili dokumenti.
   3.   Ako zahtjev nije dovoljno precizan, Europski parlament traži od podnositelja zahtjeva da ga pojasni i pritom mu pomaže.
   4.   Podnositelj zahtjeva nije obvezan navesti razloge za podnošenje zahtjeva.
   Članak 9.
   Obrada pisanih zahtjeva
   1.   Zahtjevi za pristup dokumentima Europskog parlamenta šalju se Dostavnom službom na dan njihovog urudžbiranja odjelu nadležnom za upravljanje registrom dokumenata koji mora potvrditi primitak zahtjeva, izraditi odgovor i dostaviti dokument unutar propisanog roka.
   2.   Kada se zahtjev odnosi na dokument koji je sastavio Europski parlament, na koji se primjenjuje iznimka utvrđena člankom 4. Uredbe (EZ) br. 1049/2001, odjel odgovoran za registar dokumenata kontaktira službu ili tijelo iz kojeg dokument potječe, koje u roku od pet radnih dana predlaže aktivnosti koje treba poduzeti.
   3.   Kada postoji sumnja o objavljivanju dokumenata trećih strana, Europski parlament se savjetuje s potonjima te im daje pet dana da dostave svoje stajalište, kako bi se utvrdilo odnose li se na njih izuzeci određeni člancima 4. i 9. Uredbe (EZ) br. 1049/2001.
   4.   Kada se Europskom parlamentu podnese zahtjev za dokumentom koji još nije objavilo tijelo iz kojeg dokument potječe, Europski parlament odgovornom tijelu daje pet radnih dana kako bi navelo zadrške u vezi s objavljivanjem dokumenta.
   5.   Europski parlament nastavlja s postupkom ako u roku od pet radnih dana ne dobije odgovor.
   Članak 10.
   Obrada zahtjeva u elektroničkom obliku
   1.   Zahtjevi podneseni u elektroničkom obliku prosljeđuju se na adresu naznačenu na internetskoj stranici Europskog parlamenta, koristeći što je više moguće elektronički obrazac i on-line sustav uspostavljen kako bi olakšalo podnošenje zahtjeva ove vrste.
   2.   Zahtjevi poslani u elektroničkom obliku na internetsku stranicu Europskog parlamenta Europarl automatski se prosljeđuju odjelu nadležnom za registar dokumenata radi upisivanja i budućih radnji.
   3.   Zahtjevi zaprimljeni u elektroničkom obliku koji sadržavaju sve potrebne informacije predviđene člankom 8. ove Odluke automatski aktiviraju slanje potvrde primitka podnositelju zahtjeva.
   4.   Postupci obrade početnih zahtjeva podnesenih u pisanom obliku predviđeni člankom 9. stavkom 2. et seq. ove Odluke primjenjuju se i na zahtjeve podnesene u elektroničkom obliku.
   Članak 11.
   Rok za odgovor
   1.   U roku od 15 radnih dana od upisivanja zahtjeva, odjel nadležan za registar dokumenata odobrava pristup traženom dokumentu te ga u istom razdoblju dostavlja.
   2.   Kad Europski parlament nije u mogućnosti odobriti pristup traženom dokumentu, obavješćuje podnositelja zahtjeva pisanim putem o razlozima djelomičnog ili potpunog odbijanja i o njegovom ili njezinom pravu da ponese ponovni zahtjev.
   3.   U tom slučaju podnositelj zahtjeva ima 15 radnih dana od primitka odgovora za podnošenje ponovnog zahtjeva.
   4.   U iznimnim slučajevima, kad se zahtjev odnosi na vrlo dugačak dokument ili veliki broj dokumenata, vremenski rok utvrđen u stavku 1. ovog članka može se produljiti za 15 radnih dana, pod uvjetom da podnositelj zahtjeva bude unaprijed obaviješten te ako se navedu detaljni razlozi.
   5.   Ako Europski parlament ne odgovori u propisanom roku, podnositelj zahtjeva ima pravo podnijeti ponovni zahtjev.
   6.   Razdoblje od 15 radnih dana utvrđeno člankom 7. Uredbe (EZ) br. 1049/2001 započinje datumom bilježenja početnog zahtjeva.
   Članak 12.
   Nadležno tijelo
   1.   Početne zahtjeve podnesene Europskom parlamentu obrađuje glavni tajnik pod nadzorom predsjednika i potpredsjednika nadležnog za nadzor rješavanja zahtjeva za pristup dokumentima, kako je predviđeno člankom 97. stavkom 6. Poslovnika Europskog parlamenta.
   2.   Glavni tajnik osobno ili njegov predstavnik prosljeđuju pozitivne odgovore na početne zahtjeve.
   3.   O odbijanju početnog zahtjeva, uz navođenje razloga, odlučuje glavni tajnik na prijedlog Odjela javnog registra dokumenata i nakon uvida u dokument. Svaka odluka o odbijanju pristupa prosljeđuje se na znanje potpredsjedniku odgovornom za transparentnost.
   4.   Glavni tajnik, ili njegov ili njezin predstavnik, mogu u svakom trenutku uputiti zahtjev Pravnoj službi i/ili dužnosniku odgovornom za zaštitu podataka.
   GLAVA III.
   
      PONOVNI ZAHTJEVI
   
   Članak 13.
   Podnošenje
   1.   Ponovni zahtjevi se mogu podnijeti Europskom parlamentu u pisanom ili elektroničkom obliku u roku od 15 radnih dana od primitka potpunog ili djelomičnog odbijanja pristupa traženom dokumentu, ili ako izostane odgovor na početni zahtjev.
   2.   Ponovni zahtjevi se moraju podnijeti u skladu s formalnim zahtjevima određenima u članku 8. ove Odluke.
   Članak 14.
   Obrada
   1.   Ponovni zahtjevi bilježe se u skladu s postupkom utvrđenim u članku 9. stavku 1. i članku 10. stavku 2. ove Odluke za zahtjeve u pisanom ili elektroničkom obliku.
   2.   Odjel javnog registra dokumenata prosljeđuje potvrdu primitka podnositelju zahtjeva i započinje postupke utvrđene u člancima 9. i 10. ove Odluke, kako bi pripremio odgovor Europskog parlamenta.
   3.   U roku od 15 radnih dana od bilježenja zahtjeva, Europski parlament odobrava pristup dokumentu ili pisanim putem obavješćuje podnositelja zahtjeva o razlozima njegovog potpunog ili djelomičnog odbijanja.
   4.   U iznimnim slučajevima, kad se zahtjev odnosi na vrlo dugačke dokumente ili veliki broj dokumenata, razdoblje utvrđeno u prethodnom stavku može se produžiti za 15 radnih dana, pod uvjetom da podnositelj zahtjeva bude unaprijed obaviješten te ako se navedu detaljni razlozi.
   Članak 15.
   Nadležno tijelo
   1.   Odgovor na ponovni zahtjev je u nadležnost Predsjedništva Europskog parlamenta. Potpredsjednik odgovoran za transparentnost donosi odluku o ponovnom zahtjevu u ime Predsjedništva i pod njegovim nadzorom.
   2.   Dotični potpredsjednik obavješćuje Predsjedništvo o njegovoj ili njezinoj odluci na prvoj sjednici Predsjedništva nakon donošenja odluke i obavješćivanja podnositelja zahtjeva. Potpredsjednik može, ako to smatra nužnim i u predviđenom vremenskom roku, uputiti nacrt odluke Predsjedništvu, posebno ako odgovor uključuje načelne stvari koje se odnose na politiku Europskog parlamenta o transparentnosti. U njegovom ili njezinom odgovoru podnositelju zahtjeva, potpredsjednik je vezan odlukom Predsjedništva.
   3.   Potpredsjednik i Predsjedništvo donose odluku na temelju prijedloga koji je sastavio Odjel javnog registra dokumenata na temelju ovlaštenja glavnog tajnika. Odjel javnog registra dokumenata ovlašten je tražiti mišljenje pravne službe i/ili dužnosnika odgovornog za zaštitu podataka, te oboje iznose svoj stav u roku od 3 radna dana.
   Članak 16.
   Pravni lijekovi
   1.   Ako Europski parlament potpuno ili djelomično odbije pristup dokumentu, obavješćuje podnositelja zahtjeva o pravnim lijekovima koji su mu dostupni, i to: pokretanje postupka protiv institucije i/ili podnošenje pritužbe Europskom ombudsmanu, pod uvjetima utvrđenim člancima 230. i 195. Ugovora o EZ-u.
   2.   Neodgovaranje u propisanom vremenskom roku smatra se negativnim odgovorom i ovlašćuje podnositelja zahtjeva za pokretanje postupka ili podnošenje pritužbe na temelju uvjeta navedenih u prethodnom stavku.
   GLAVA IV.
   
      UPISIVANJE I PRISTUP OSJETLJIVIM DOKUMENTIMA
   
   Članak 17.
   Upisivanje osjetljivih dokumenata
   1.   Upisivanje dokumenata koji su klasificirani kao osjetljivi u smislu članka 9. Uredbe(EZ) br. 1049/2001 primljenih od institucija, agencija, država članica, trećih zemalja ili međunarodnih organizacija podliježe prethodnoj suglasnosti tijela iz kojeg dokument potječe.
   2.   Tijelo, iz kojeg dokument klasificiran kao osjetljiv potječe, izravno prosljeđuje dokument predsjedniku Europskog parlamenta kanalima koji najbolje osiguravaju povjerljivost sadržaja dokumenta.
   3.   Osjetljivi dokument se prosljeđuje uz izjavu stajališta tijela iz kojeg dokument potječe o odobrenju upisivanja i objavljivanja dokumenta.
   4.   Kad se tijelo iz kojeg dokument potječe složi da se takav dokument smije upisati u registar dokumenata Europskog parlamenta, predsjednik odlučuje koje se upućivanja mogu pojaviti u registru dokumenata. Predsjednik se savjetuje s potpredsjednikom odgovornim za nadzor rješavanja zahtjeva za pristup dokumentima, glavnim tajnikom ili, kada je prikladno, predsjednikom predmetnog odbora.
   5.   Svaki dokument koji sastavi Europski parlament, a odnosi se na dokument klasificiran kao osjetljiv u smislu članka 9. Uredbe (EZ) br. 1049/2001 upisuje se i objavljuje isključivo uz odobrenje predsjednika. Upućivanja na te dokumente određuju se na temelju uvjeta utvrđenih u prethodnom stavku.
   6.   Kada jedna od institucija izrazi sumnju o povjerljivoj prirodi dokumenta koje primi Europski parlament, predmet se upućuje međuinstitucionalnom odboru osnovanom na temelju članka 15. stavka 2. Uredbe (EZ) br. 1049/2001.
   Članak 18.
   Obrada zahtjeva za pristup
   1.   Zahtjevi za pristup osjetljivim dokumentima u smislu članka 9. Uredbe (EZ) br. 1049/2001, podneseni u pisanom ili elektroničkom obliku, urudžbiraju se u skladu s pravilima utvrđenim u članku 9. stavku 1. ili članku 10. stavku 2. ove Odluke.
   2.   Glavni tajnik prosljeđuje predsjedniku zahtjeve za pristup osjetljivim dokumentima. Odgovor na zahtjev, bilo da se odnosi na početni ili ponovni zahtjev, u nadležnosti je Predsjedništva, koji tu ovlast može delegirati predsjedniku, na temelju članka 22. stavka 10. Poslovnika Europskog parlamenta. U tim slučajevima, predsjednik se savjetuje s potpredsjednikom odgovornim za nadzor rješavanja zahtjeva za pristup dokumentima, glavnim tajnikom ili, kad je to potrebno, predsjednikom nadležnog odbora.
   3.   Rok od 15 radnih dana utvrđen u člancima 7. i 8. Uredbe (EZ) br. 1049/2001 počinje datumom bilježenja početnog ili ponovnog zahtjeva.
   Članak 19.
   Ovlaštene osobe
   Osobe ovlaštene za čitanje osjetljivih dokumenata su: predsjednik Europskog parlamenta, potpredsjednik nadležan za nadzor rješavanja zahtjeva za pristup dokumentima, predsjednik izravno zainteresiranog odbora i glavni tajnik, osim ako sporazumi s drugim institucijama predviđaju posebnu ovlast.
   Članak 20.
   Zaštita osjetljivih dokumenata
   1.   Osjetljivi dokumenti u smislu članka 9. Uredbe (EZ) br. 1049/2001 podliježu strogim sigurnosnim pravilima kako bi se osiguralo povjerljivo postupanje s njima u Europskom parlamentu.
   2.   S tim u vezi, glavni tajnik podnosi nacrt pravila Predsjedništvu, vodeći računa o kontaktima i sporazumima sklopljenim s Komisijom i Vijećem.
   3.   Prijedlog koji je usvojilo Predsjedništvo predaje se Skupštini na odobrenje i tako prihvaćen tekst prilaže se Poslovniku Europskog parlamenta.
   GLAVA V.
   
      IZDAVANJE DOKUMENATA
   
   Članak 21.
   Izdavanje
   1.   Dokumenti se dostavljaju u obliku papirnatog primjerka ili u elektroničkom obliku, vodeći računa o željama podnositelja zahtjeva.
   2.   Ako je Europski parlament ili neka druga institucija već izdala dokument, te ako je on lako dostupan, Europski parlament može odobriti pristup dokumentu informirajući podnositelja zahtjeva kako dobiti traženi dokument.
   Članak 22.
   Trošak odgovora
   1.   Podnositelju zahtjeva se može naplatiti trošak izrade i slanja primjeraka. Ova naknada ne smije biti veća od stvarnog troška postupka.
   2.   Savjetovanje na licu mjesta, primjerci koji imaju manje od dvadeset stranica A4 i izravan pristup u elektroničkom obliku ili preko registra, besplatni su.
   Članak 23.
   Zahtjevi za jako velike dokumente
   1.   Izdavanje dokumenata koji imaju preko dvadeset stranica A4 podložni su naknadi od 10 EUR, uvećanoj za 0,030 EUR po stranici.
   2.   Visina ove naknade može se korigirati odlukom Predsjedništva Europskog parlamenta na prijedlog glavnog tajnika.
   3.   Naknade za druge načine dostave određuje glavni tajnik, ali ne smiju biti veće od stvarnog troška postupka.
   4.   U slučaju ponovljenih ili uzastopnih zahtjeva koji se tiču vrlo dugačkih dokumenata ili velikog broja dokumenata, Europski parlament može neslužbeno pregovarati s podnositeljem zahtjeva s ciljem postizanja odgovarajućeg sporazuma.
   5.   Objavljeni dokumenti nisu obuhvaćeni ovom Odlukom te i dalje podliježu vlastitom sustavu određivanja cijena.
   Članak 24.
   Dodatni troškovi prijevoda
   Ako podnositelj zahtjeva traži prijevod na jezik koji nije dostupan, primjenjuju se postojeće tarife koje primjenjuje Europski parlament za vanjske prijevode.
   GLAVA VI.
   
      PRIMJENA
   
   Članak 25.
   Primjena
   Ova Odluka se primjenjuje uzimajući u obzir i ne dovodeći u pitanje odredbe Uredbe (EZ) br. 1049/2001 i Poslovnika Europskog parlamenta.
   Članak 26.
   Preispitivanje
   Ova Odluka se preispituje dvije godine nakon njezinog stupanja na snagu. S tim ciljem, glavni tajnik Europskog parlamenta podnosi izvješće o provedbi ove Odluke.
   Članak 27.
   Stupanje na snagu
   Ova Odluka stupa na snagu na dan objave u Službenom listu Europske unije
       (5). Registar dokumenata utemeljen ovom Odlukom postaje operativan 3. lipnja 2002.
   
      (1)  Objavljeno u SL C 374 od 29.12.2001., str. 1.- 6.
   
      (2)  Pročišćeno od strane Predsjedništva 3.5.2004.
   
      (3)  Kako je izmijenjena od strane Predsjedništva 26.9.2005.
   
      (4)  Tj. 3. prosinca 2001.
   
      (5)  Tj. 29. prosinca 2001.